KOMISJONI MÄÄRUS (EÜ) nr 1200/2001,

19. juuni 2001,

teatavate kaupade klassifitseerimise kohta koondnomenklatuuris

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta,1 viimati muudetud määrusega (EÜ) nr 2559/2001,2 eriti selle artiklit 9,

ning arvestades järgmisega:

(1) Nimetatud määrusele lisatud koondnomenklatuuri ühtse kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.

(2) Määrusega (EMÜ) nr 2658/87 kehtestati koondnomenklatuuri tõlgendamise üldeeskirjad. Neid eeskirju kohaldatakse ka mis tahes muu täielikult või osaliselt koondnomenklatuuril põhineva või sellele mis tahes täiendavaid alajaotisi lisava nomenklatuuri suhtes, mis kehtestatakse konkreetsete ühenduse sätetega tariifi kohaldamist ja teisi kaubavahetusega seotud meetmeid silmas pidades.

(3) Vastavalt nimetatud üldeeskirjadele tuleb käesolevale määrusele lisatud tabeli 1. veerus kirjeldatud kaubad 3. veerus esitatud põhjenduste alusel klassifitseerida 2. veerus näidatud CN-koodide alla.

(4) On asjakohane, et siduva tariifiinformatsiooni pidaja võib vastavalt nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik,3 viimati muudetud Euroopa Parlamendi ja nõukogu määrusega (EÜ) nr 2700/2000)4 artikli 12 lõike 6 sätetele kolme kuu jooksul jätkuvalt tugineda sellisele liikmesriikide tolliasutuste antud siduvale tariifiinformatsioonile kaupade klassifitseerimise kohta koondnomenklatuuris, mis ei vasta käesoleva määrusega kehtestatud sätetele.

(5) Käesoleva määrusega ettenähtud meetmed on kooskõlas tolliseadustiku komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Lisatud tabeli 1. veerus kirjeldatud kaubad klassifitseeritakse koondnomenklatuuri vastavate nimetatud tabeli 2. veerus näidatud CN-koodide alla.

Artikkel 2

Liikmesriikide tolliasutuste antud siduvat tariifiinformatsiooni, mis ei ole kooskõlas käesoleva määruse sätetega, võib vastavalt määruse (EMÜ) nr 2913/92 artikli 12 lõike 6 sätetele jätkuvalt kohaldada veel kolme kuu jooksul.

Artikkel 3

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 19. juuni 2001

Komisjoni nimel

komisjoni liige

Frederik BOLKESTEIN

___________________

1 EÜT L 256, 7.9.1987, lk 1.

2 EÜT L 293, 22.11.2000, lk 1.

3 EÜT L 302, 19.10.1992, lk 1.

4 EÜT L 311, 12.12.2000, lk 17.

LISA

Kauba kirjeldus CN-kood Põhjendus

(1) (2) (3)

Tsink karedapinnaliste kuulidena, mille läbimõõt on umbes 5 cm ja mis sisaldavad vähemalt 97,5 massiprotsenti, kuid vähem kui 98,5 massiprotsenti tsinki. 7901 12 90 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 6 ning CN-koodide 7901, 7901 12 ja 7901 12 90 sõnastusega. Klassifitseerimine rubriiki 7907 ei ole võimalik, kuna kaubal ei ole omadusi (näiteks see ei ole varustatud konksudega või valmistatud konksude jaoks ette), mille alusel saaks seda määratleda anoodina (vt ka HS selgitavaid märkusi rubriigi 7907 kohta, punkt 9).

Tsink lattide, varraste või profiilide lõikamise teel saadud korrapäratu murdepinnaga tükkidena, mille pikkus on 2-2,5 cm ja mis sisaldavad vähemalt 97,5 massiprotsenti, kuid vähem kui 98,5 massiprotsenti tsinki. 7901 12 90 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 6 ning CN-koodide 7901, 7901 12 ja 7901 12 90 sõnastusega. Klassifitseerimine rubriiki 7907 ei ole võimalik, kuna kaubal ei ole omadusi (näiteks see ei ole varustatud konksudega või valmistatud konksude jaoks ette), mille alusel saaks seda määratleda anoodina (vt ka HS selgitavaid märkusi rubriigi 7907 kohta, punkt 9).